khistorydata/jeongjo-sjw-relations huggingface dataset:
정조 18년 · 강
命眞殿行禮時百官入參
정조 18년 · 목
敎曰再明卽先朝誕辰也適値動駕百官以隨駕齊會豈可只令行禮於奉安閣眞殿行禮時二品以上入內庭三品以下外庭入參事分付
정조 18년 · 강
飭安岳郡守李文會今日內下送
정조 18년 · 목
黃海監司李泰永狀啓李文會以其母病上京爲日已久尙未還任本郡被災最甚檢田捧糴俱係急務請令催促下送敎以今日內下送浚令該曹草記
정조 18년 · 강
敦寧都正李之英疏陳無敦寧下該曹稟處
정조 18년 · 강
勘放時囚兪漢寧朴聖集
정조 18년 · 목
義禁府啓言前承旨兪漢寧更招以爲臺監謂渠偃坐間家乃在展拜浚而渠之暫憩依幕實在於出宮前行禮罷後奔走不暇於祗迎及陪扈雖欲復入問家其勢末由又謂送厥由禁斷云而初不見所由面目則向誰禁斷乎渠參班時在傍侍從之目擊者非但一二人又有酬酢者則何敢一味粧撰哉然而渠若能持身謹飭則豈有此情外之斥乎莫非不能彈竭之罪云以判付內辭緣發問目嚴問則箇箇發明終不直陳臺監之當初呈課旣出目擊追浚送言又因特敎則白地構捏萬無是理今此囚供泛以一二侍從之參看爲說亦不指的姓名請上裁敎以臺監之說不可歸之白地構誣囚供發明亦豈可歸之全不近似臺監則只聽皁隸之所傳而呈課必是參班侍從中有妵同者之犯科而誤告更令査覈有傷事體此囚不能謹飭得此情外之斥云者供語果甚質實取考相當律名卽爲勘放後草記又啓言舒川前郡守朴聖集校卒輩符同罪人多日逗遛以致京司現捉之境以此照律杖八十收贖奪告身三等允之又以兪漢寧杖八十收贖奪告身三等放送啓允之敎以如有功議各減一等
정조 18년 · 강
命黃海道禁衛上番軍虞候替點上送
정조 18년 · 목
黃海監司李泰永狀啓本道兵使徐有秉以禁衛營十月當上番軍點視於金川事報請路文道內沿路雖非尤甚災色兩次使星行期相値此時廚傳又添一弊虞候替行已多前例請令虞候鄭潤玉點送敎以依狀請施行事回諭
정조 18년 · 목
宣武祠節祭在明也
정조 18년 · 강
召見忠淸道京試官李顯默于誠正閣
정조 18년 · 목
予曰試邑外往來所經邑爲幾何而下去時從何作路乎顯默曰左道所經爲七邑右道爲六邑而下去由平澤牙山等邑矣予曰農形何如去月卄八日風雨後又何如也顯默曰伊日風雨不無所害云矣予曰各穀果何如顯默曰沿路所見似不至大歉矣予曰民情不至遑急耶顯默曰目下別無遑急之情而瑞山泰安等邑來頭接濟不無其慮矣
정조 18년 · 목
政院啓言左議政金履素以爲罪負未勘恩論荐降此時瀆撓尤爲死罪雖不得不冒罪人城而不敢偃伏私次進伏金吾門外仍納命召敎以勿待命事遣史官傳論仍傳命召
정조 18년 · 강
遞禮曹判書徐鼎修以閔鍾顯代之前望也
정조 18년 · 강
以金持默爲都總管尋遞之以柳戇代之前望也
정조 18년 · 목
將任例不得兼帶都總管也
정조 18년 · 강
命徐鼎修所帶觀象監提調與閔鍾顯所帶司圃提調相換
정조 18년 · 목
敎曰編書刊印之役難付生手且於監務近作主人觀象監提調中新除人與前提調閔鍾顯所帶提調今日政相換使之專意察任
정조 18년 · 강
命全羅水使曹命楫仍任濟州牧使拔例擇差
정조 18년 · 목
敎曰昨於萊伯望筒亦有下敎而病難强責者猶且仍置閫帥迎送雖無關於列邑管下諸鎭之爲弊亦不可不念況本道今年沿農乎廟薦之故以禮待之意雖不得不點下更思民弊爲重全羅前水使曹命楫仍任濟牧之代卽爲議薦此政下批不但李喆運而已島民之不見良吏久矣此蓋絕海之地人皆厭避所以近來情勝之俗不能爲官擇人者也今番則以惜身名有地處武弁拔例擇差
정조 18년 · 목
箚略曰伏見濟州牧使望筒所下傳敎不勝悚惶靡所容措臣衰聵日甚事事顚錯廟薦事體何等審愼而尹範敍之方在拿命中者全未覺察昩然檢擬昏謬之失無所逃罪伏乞亟降威罰批以安心勿辭仍遣史官傳論
정조 18년 · 강
以李禹鉉爲濟州牧使備薦也
정조 18년 · 목
敎曰新除授濟州牧使催促下送
정조 18년 · 강
以李坤爲判義禁前望也
정조 18년 · 강
有政吏曹判書李致中參判洪明浩進
정조 18년 · 목
以沈煥之金履成尹致性爲承旨李顯默爲副校理
정조 18년 · 강
遞差承旨黃昇源李羽晉
정조 18년 · 목
政院啓言擧條之與筵奏相左者飭敎何如而昨日軍資判官李英裕所懷陳達之後書送擧條而與記注多有逕庭屢次退却終不改送以致經宿不得入啓萬萬駭然所當重勘而本院請推外無他罰何以爲之敎以擧條之此筵奏或詳或略大臣卿宰莫不自昔伊然今豈可獨責於殘司一蔭官乎若此則昨日長興庫官員擧條之疏略尤不成說彼何闔眼此何吹毛無論如此如彼此等不緊之事如是張皇論列不知其酬應之煩萬萬駭然當該承旨爲先遞差惟其言是從之知申亦爲遞差
정조 18년 · 강
命依嶺湖行會退湖南價布九十月當
정조 18년 · 목
敎曰完伯狀請雖未來到今年穡事田穀最歉則近朔退當一款何待道伯之言民勢可以燭照令廟堂嶺湖行會措語後錄謄關退當條使之依此擧行
정조 18년 · 강
還送黃海兵使狀啓仍命兵曹飭京外榜目之異規
정조 18년 · 목
因該兵使徐有秉式年武科初試入格人開坐啓本敎以書同文之義京外榜目不可異規令兵曹以其假令一通分送諸道兵營此後式年及增廣等有初試科場必皆注錄矢數於名下事分付此狀啓還下送一體改修正上送
정조 18년 · 강
放時囚洪仁浩兪漢寧罪名分揀
정조 18년 · 목
因仁浩囚單敎以飭已施分棟放送又因漢寧功減一等照律莫記敎以見其祖名乃祖之孫豈有不謹於公事不以實告之理乎罪名特爲分揀
정조 18년 · 강
飭長興庫官員勒買之弊削該官員金獻祚等職
정조 18년 · 목
備邊司啓言長興庫奉事崔奎晶所懷批旨內嚴査草記事命下矣該貢人等處嚴加査問多船究覈則該庫官員之因私用勒買創自何年無以指的各樣紙地油芚席子等屬無人不犯無歲不有庚子直長金獻祚甲辰直長朴宗幹己酉奉事洪樂正庚戍奉事延就徵時主簿金載燈其中尤甚云朴宗幹旣已身故勿論金獻祚等爲先削職令該府拿問嚴勘當該不飭之提調亦爲捧現告施以罷職之典前後郞官所當一一論勘而旣非尤甚且異首犯今姑置之年前紙品定式之時自本司出本紙四方踏印分授進排衙門及貢人等處而今聞紙品漸厚不啻倍蓰云且以色紙言之每年燈夕無論闕內外各司輒皆討索於該庫貢人殆無限節今年燈夕因筵敎捧甘各司燈竹無敢取用於該契永爲定式此亦嚴加禁斷犯者移法司刑配不飭之官員自本司草記論勘紙品一依本紙無或踰濫若有循襲當該堂郞請勘以制書有違之律允之
정조 18년 · 강
命假注書李勉昇尹致永國子分館施行
정조 18년 · 목
敎曰點下之後不知去處云以致入侍之遲滯新進怠慢之習萬萬可駭假注書李勉昇尹致永國子分館施行使之輪番於香室書則寫祝夜則讀書以懲占便之習
정조 18년 · 강
題給故奉朝賀鄭存謙造墓軍仍命故相趙璥家緬禮時依故相趙顯命鄭弘淳家近例擧行
정조 18년 · 목
兵曹啓請故奉朝賀鄭存謙造墓軍題給允之敎以近聞故相趙璥家行緬事當日遣承旨致祭其他擧行參考故相趙顯命鄭弘淳家年前特敎之近例爲之事畿營竝知悉擧行
정조 18년 · 강
命遂安殺獄罪人金日宅依前同推
정조 18년 · 목
刑曹啓言遂安郡殺獄罪人金日宅獄事論理草記事命下矣謹將原案反覆詳閱則鬪閧致命不踰三日檢驗痕損如印一板方其始鬪之時固無故殺之心而被打者終至致殞則犯手者自當償命其故殺與非故殺更無可論金千才之特貸其命實出好生之德而日宅之用意猛打比諸千才之無心誤踼輕重懸殊亦不宜比而同之金日宅依前同推期於取服之意請分付道臣允之
정조 18년 · 목
璿源殿茶禮在明也
정조 18년 · 강
親行璿源殿茶禮仍詣毓祥宮奉安閣還奉御眞本宮及延祐宮宣禧宮以次行禮
정조 18년 · 목
具翼善冠袞龍袍詣眞殿行酌獻禮贊儀李昌郁誤讀笏記承旨沈晉賢請推從之參班玉堂不爲問安徑先出去承旨沈煥之請竝重推從之出萬安門乘輿出仁政門降輿乘輦出敦化門至毓祥宮洞口降輦乘輿入御眞移奉閣行禮還奉御眞于奉安閣後行禮先是奉安閣因風落木瓦子傷破命修改移奉至是還安命本宮守僕通禮院書員各木一匹施賞又命延祐宮宣禧宮行禮時百官行禮置之次諸本宮行禮次諸延祜官行禮出宮門乘輿諸宣禧宮降輿入齋室諸版位行禮少頃出宮門降輿乘輦至彰義宮前路降輦乘輦還入敦化門由協陽門還內
정조 18년 · 강
題給尙官李氏衣資食物
정조 18년 · 목
敎曰承恩於先朝年過七十只有此人當今日宜有記念之擧老官人尙宮李氏家令該曹衣資食物拔例題給後草記○戶曹以綿紬十匹木綿二十匹米十五石太五石猪肉二十斤輸送啓
정조 18년 · 강
命典祀官擇差之方更爲稟處
정조 18년 · 목
奉常寺啓言因宗廟令柳謐所懷草記稟處事命下矣典祀官遐鄕新入者頭緖不辨廟官所奏不爲無據而第正判官自辟之外兩主簿若有不可堪者多有另擇相換之時矣直長參奉例以承文校書參外官循次例兼非本寺所可濶狹奉事副奉事皆從國子參下中單付越送除非兼博士學正學錄學諭之類則雖至仕滿元無序遷之階故厭避居多生疏勢所固然今若定其朔數許其陞六亦自本寺自辟差下則可爲樂赴久任之道矣久任則自當鍊熟而事係官方不敢輕議若其未變通之前以頗知事例者不拘次數輕回差送新入人待鍊熟塡差恐合事宜敎以成均分館參下兩窠以本館博士等參下實職中擇付於奉事副奉事如承文校書參下例兼之例在渠輩爲小心勤仕之道在本寺亦爲久任責效之道而若此則閒散參下從前雖曰厭避無異於暑月之爐或有齎鬱之歎乎更爲商量稟處
정조 18년 · 목
履素又爲待命命勿待命仍遣史官傳諭
정조 18년 · 강
命水原公都會試官差送便否問于曾經留守
정조 18년 · 목
該留守趙心泰以公都會設行事請令該曹稟旨分付敎以卽令該曹取考定式今日內草記○禮曹啓言取考昨年三月初十日擧條則或以爲武將留守不可考試自畿營別定文倅爲之或以爲武留守時則勿爲設行批旨有武將時則措語狀啓後退行合設而若値大比之期別爲狀聞之敎矣明年旣是大比故守臣有此啓請而別定文倅試取等條件姑未定式敎以文倅之替行於留守衙門似無其例若令兼留守爲之則諸生之裹糧來京爲弊不少以尊體貌之意自京差送試官亦或有弊問于曾經留守草記
정조 18년 · 강
命水原折衝金五成別般施賞
정조 18년 · 목
該留守趙心泰狀啓以爲因京畿監司徐龍輔狀啓有折衝金五成拯活人命事據實狀聞之命矣本月初三日南陽府使李翼晉牒呈內沙格等招致査問則江華黃淸浦船人金學紀金宗達劉奉云鄭福伊鄭得伊等所告城役所材木五株自豐德府船運去月二十八日致敗於大洋船隻材木不知去處渠等因緣橋板與帆席漂到大阜島營田浦口方在死生未分之際本浦洞人金五成者聚集洞民卽地救出得以全活所漂林木亦皆極出云五成雖極嘉尙與冒險濤乘船救活有異而狀聞請賞有違法例故自該邑帖給穀包後報臣營區處之意措辭題送沙格等誠切可矜亦自臣營優給船料敎以不可題給穀包而止別船施賞後報營狀聞事回論
정조 18년 · 강
遞春秋館金吾堂上在外及時帶詞訟專對人
정조 18년 · 강
以申思運爲知春秋柳戇鄭景淳爲知義禁前望也
정조 18년 · 강
左議政金履素陳疏賜批
정조 18년 · 목
履素以負罪臣陳疏略曰臣之伊日負犯萬殞猶輕而乃殿下不徒不置重辟匪怒之敎庇覆㴠貸諄複丁寧臣不自量其罪戾之至重徒欲以區區去就上煩酬應坐要恩敎尤非義分之所敢出故拚庶載罪冒入城闉更伏金吾冀被當律而論以進退顚錯極矣況於昨日聖孝深篤於追慕躬擧眞殿之享禮親行舊閣之祗謁臣獨泥首席稿未敢自致班聯少伸臣子愴慕之忱不忠無狀之罪不但止於前日負犯而已伏乞亟命有司加臣重誅批以又如是過引過矣安心視事仍命遣史官傳論○政院以履素胥命金吾仍納命召敎以勿待命事遣史官傳論仍傳命召
정조 18년 · 강
以宋景載爲新溪縣令口傳也
정조 18년 · 목
黃海監司李泰永以新溪縣令尹行儼身病罷黜馳啓敎以令該曹口傳擇差待下批當日辭朝仍以景載下批
정조 18년 · 강
敍原任直提學鄭大容
정조 18년 · 목
以內閣番次苟艱也
정조 18년 · 강
命交河郡守丁載運催促下送
정조 18년 · 목
京畿監司徐龍輔狀請載運催促下送敎以今日內下送後令該曹草記
정조 18년 · 강
召見藥院提調及大臣備堂于誠正閣藥院提調徐有防副提調沈煥之
정조 18년 · 목
藥院日次承候也○政院啓言備邊司郞廳來言今日賓廳日次而無時急稟定事來會本司云矣敎以旣會本司來會賓廳仍行日次次對
정조 18년 · 강
命華城馬步軍春秋操以二月十月定式施行今年依他道例停止從右議政李秉模啓也
정조 18년 · 목
右議政李秉模啓言水原留守趙心泰狀啓以爲本府馬步軍啓下節目中春秋操不爲磨鍊者槪緣馬軍之二月十月步軍之至臘正三朔入防時肄藝司鍊而然春秋之治兵振旅卽兵家之大要以其入防時鍊藝廢閣大操恐非團束法意必於十月滌場之後二月耕作之前依式詰戎係是不可已者春秋行操當不請令廟堂稟處矣節目成出時春秋操之不爲磨鍊果出於入防之故而論以軍制終涉未備依狀請以二月十月定式施行而前期狀聞稟旨一如諸道習操之例今年則他道習操旣皆停止不可異同本府習操一體停止之意請分付從之
정조 18년 · 강
推濟州牧使東萊府使議薦時不薦備堂金持默等重推東萊府使以罪謫人混薦備堂鄭昌順等
정조 18년 · 목
右議政李秉模啓言廟薦法意甚重而今番濟州牧使東萊府使議薦諸堂中不薦者甚多竝推考東萊府使議薦中以時在罪謫之人混入薦記尤是不察請該堂重推從之
정조 18년 · 목
右議政李秉模啓言閣外班次之不得私語亦關朝章而冡宰以董正庶僚之職每未免隨衆爲之請推考從之
정조 18년 · 강
命關西殿郞朴葵顯等望筒勿施仍命還給役所願納之物付之道臣懲治推道臣金思穆
정조 18년 · 목
右議政李秉模啓言關西殿郞卽班族之職而新差殿郞朴葵顯朴尙默或以吏屬或以賤流冒參云望筒倂勿施聞渠輩有願納於役所者云此則請令道臣往復於役所還爲出給從之敎以道臣難免不審推考俾知朝家亦待本道士族之意願納之物已納還給已用計給付之道臣懲治
정조 18년 · 강
命廟宮社壇親享時外軍幕一切嚴禁著爲式
정조 18년 · 목
右議政李秉模啓言廟宮社壇親享時則從官無止接處故不得不許入軍幕而若非親享則獻官以下皆有入接之房豈可許入軍幕以致紛雜乎自今以後申明舊例親享時外軍幕一切嚴禁或有冒入者則門將汰去各該官員亦爲重勘事定式施行至於郊壇各享所之無齋房處依前勿禁之意請一體分付從之
정조 18년 · 목
右議政李秉模啓言馬馬海權管鄭履綏內遷館職馹召有命而久未差代以致經幄之臣還朝稽滯事甚未安請兵曹判書具庠推考從之
정조 18년 · 강
飭秋曹殺獄干連滯囚者推覈酌決
정조 18년 · 목
右議政李秉模啓言近見秋曹囚徒殺獄干連之許久滯囚甚多殊非對揚恤獄之德意請申飭秋曹卽爲推覈可以酌決者使之酌決從之
정조 18년 · 강
命安眠島風落松別定差員摘奸烙印後報備局區處仍飭忠淸水使以奉法畏愼人差送
정조 18년 · 목
右議政李秉模啓言忠淸水使尹範敍方在拿命中而尙未差代事面苟簡令該曹卽爲差代近聞安眠島風落松其數夥然此不可等閑置之請嚴飭道臣別定剛明差員使之一一摘奸烙印後報本司以爲區處之地從之敎以差員雖極擇差送水使卽其主人今日政以奉法畏愼不敢踰濫人差送事分付銓曹
정조 18년 · 강
命武藝廳雨衣改備時紙物雜種幷勿上下
정조 18년 · 목
戶曹判書沈頤之啓言武藝廳雨衣所着法油自今年勿爲上下已承筵敎而改備加油之際又有紙物等雜種所下者此亦經稟然後可以擧行故敢達矣敎以幷勿爲上下
정조 18년 · 강
命箕營記餘留置錢自度支考例敢用
정조 18년 · 목
戶曹判書沈頤之啓言各道分等姑未上來經費贏縮雖不可預料明年臣曹需用可知其浩多關西前後道臣以記餘留置本營者爲三萬兩俄於閤外已有商量於大臣者此則自臣曹取用似好矣予問大臣之意何如右相李秉模曰於此於彼其爲公貨則一也隨時取用恐無妨矣敎以事面雖似茍簡若有前例不必靳持退考可據例取用
정조 18년 · 강
命嶺南席產八邑守令待畢糴拿勘道臣趙鎭宅重推
정조 18년 · 목
戶曹判書沈頤之啓言嶺南八邑席子色品年年麤劣不堪入用故向來筵達出擧條申飭矣今年所納及有甚於前日近來外邑之不畏朝令極爲駭然該邑守令事當幷請拿勘而災歲邑弊不可不念當該不飭之道臣爲先從重推考該守令待畢糴竝令本道指名現告拿問嚴處麤劣席品一倂退送使之改備上納歲幣方物封裹在卽而未上納者尙有數三邑其愆期慢飭之罪不可置之請一體待畢糴拿問嚴處從之
정조 18년 · 강
命各道老人中士族之未付實職者令日政下批
정조 18년 · 목
兵曹判書具庠啓言今番各道老人狀啓中士族之應付同僉樞者本曹未及詳知其來歷間有遺漏不無向隅之歎云而旣已磨勘之後自下不敢擧行故敢達矣敎以老人事有不可知今日政一竝具三望備擬待下批卽爲安寶下送以示朝家惠養之政政官牌招開政
정조 18년 · 강
遞知義禁柳戇鄭景淳
정조 18년 · 목
承旨沈晉賢啓言知義禁柳戇旣呈肅單不爲入來請原單子勿施推考從之敎以與未肅拜知義禁許遞今日政差出
정조 18년 · 강
正言李元八請削賓對不進諸臺之職罷掌令曹允遂之職竝不許
정조 18년 · 목
元八啓言合啓中末端兩件其所關係尤何如也而尙在廳壁入徹之請久未蒙兪一日二日轉成古紙此誠今日臣民所共柳鬱而憤惋者也其在言責之地苟能各殫乃心務積苦忱或庶幾感回天聽終可以小扶倫常而行公兩司之鎭日呈告無意詣臺者已極訝惑矧玆賓對有命事體尤別固當竭蹶趍造而又此無難不進噫寂寥之請雖若無補義理攸關亦在盡誠則雖未知情病之如何揆以事體寧無玩愒之嫌乎請今日不進諸臺竝施以譴削之典敎以過矣不允又啓言傳啓之法何等嚴重而掌令曹允遂傳啓之際不爲措辭徑先仰奏有損臺體請施以罷職之典敎以近來兩司合啓府院傳啓之更端也臺臣之先以將奏其啓措辭者可謂謬例今筵掌憲雖於措辭有一爲一否之失而不以措辭爲罪未知爲然不允此後則措辭之謬例釐正
정조 18년 · 강
命判府事李命植行副司直趙宗鉉還差備堂
정조 18년 · 강
命各陵寢風落木摘奸書啓有司堂上與禮判看詳稟處仍遣禮曹參議徐榮輔馳往懿陵火巢內風落木匿報及偸斫嚴査以來
정조 18년 · 목
敎曰各陵寢風落木摘奸史官宣傳官幾皆復命豈必特敎處分下廟堂有司堂上與禮判看詳後待書啓齊到入侍稟處懿陵火巢內風落木匿報及偸斫至於屢百株云者極爲驚駭禮曹參議徐榮輔牌招卽爲馳往嚴査以來
정조 18년 · 목
禮曹啓言水原公都會取考定式草記批旨內問于曾經留守草記事命下矣問于曾經留守則領府事蔡濟恭以爲華城之創設公都會所以別致慰悅而今當大比之歲以武將之爲留守不得設行則其抑鬱當如何也自京差遣儒臣中有文名者及期試取恐似無妨云判府事李命植以爲華城公都會有初擇有覆試初試爲三日覆試爲一日今則日子已迫分初覆擧行亦多難便勢當連試四日矣武將不可主試兼留守亦不合移設則別定京試官以送之外似無他道云矣曾經留守之議如此請上裁敎以更思有好道理前留相中曾經閣職者領府也令內閣牌招出題下送仍令時留守分三日試取後試券上送于內閣內閣微稟後言送使之入來考券參試之對讀官則時任抄啓文臣中依陞試例令試官劃出二人事分付此後留守如今番時則時原任閣臣及文任中令禮曹稟旨草記差出一人依今番例考試事定式至於覆試則異於本府設場亦有畿甸可倣之例除之取其優等計劃出榜事一體分付內閣及本府
정조 18년 · 강
命水原幼學鄭述周李運復今日政調用
정조 18년 · 목
敎曰前此李爲彬收用時亦有下敎事屬莫重則徵事亦必欲酬其勞況此兩人之爲國役效誠其所云勞不止於渠之一身之事聞甚感其誠宮職何惜且況有地處乎水原幼學鄭述周李運復今日政調用事分付
정조 18년 · 강
罷大司諫朴基正職
정조 18년 · 강
命軍資判官李英裕所懷中禁旅料斛量都給一款置之
정조 18년 · 목
戶曹啓言因軍資判官李英裕所懷問于兵判草記稟處事命下矣問于兵曹判書具庠則以爲先朝時別定斗斛都給一事遍問老吏老校皆云未有是例故取考本曹謄錄則往在戊午本曹啓辭內十一月朔爲始以斛量給比諸斗給則減縮不下四五升貧殘禁旅失望大矣依前以斗分給云云行之一朔旋卽停罷可知其有弊而軍情便否使別將探問於七番正領及率下禁軍則其所不願同然一辭戊午已例旣有可徵目下軍情亦難强咈斛量都給決不可擧論云事情旣如此則不可勒令都授以斛分給一款請置之允之
정조 18년 · 강
判義禁李坤陳疏辭新資賜例批
정조 18년 · 강
命靖陵參奉中鳳朝改差
정조 18년 · 목
吏曹以鳳朝呈狀內身病危重萬無供職之望啓請改差允之
정조 18년 · 강
召見禮曹參議徐榮輔及差使員守令子誠正閣
정조 18년 · 강
配懿陵令李義肅于玄風縣參奉黃勉喆于平康縣
정조 18년 · 목
禮曹參議徐榮輔啓言臣馳詣懿陵風落松偸斫與否應問各人等處嚴杖捧招渠輩文記亦使現納則今番風落株數槪爲五百餘株而本陵令李義肅謂以多數牒報事涉惶悚所報臣曹者僅爲百餘株而其餘則皆歸於陵屬等處帖下與施賞之用雖以所報於臣曹者言之因臣曹許題折半則劃給造泡寺折半則藏置以備公用而劃給與藏置之數俱有加於報來之元數內山風落木數十株則付之參奉黃勉喆使之區處陵寢樹木何等至重風落報曹亦宜從實而令李義肅之敢爲瞞報私自擅用者萬萬痛駭雖以參奉言之追後入直未免同犯者亦涉可痛合有各別重繩之道矣敎以今聞所奏陵官事極爲駭悖風落株數之多寡何關於渠輩而謂以多報之惶悚至有襲謬減數區處無路致有賞給帖給之擧云者萬萬痛惡況陵內樹木之風落除斫何等審愼之事則今番現發之罪其所嚴處渠輩焉敢逭乎兩齋郞雖有首從之別犯禁則一也且況各人處取招之株數又加於當初書啓者乎律文中偸斫之不禁自一株以上其律遞加至於流律風落瞞報雖有間於偸斫不禁所犯之若是無狀其罪有浮於不禁偸斫但一枝一束之不爲染指則分明云當該令李義肅遠地勿限年定配仍施禁錮之典參奉黃勉喆施以徒配之典符同犯科之下屬令該曹照法痛繩後草記○義禁府以李義肅玄風縣勿限年定配仍施禁錮之典黃勉喆平康縣林丹驛徒三年定配啓允之
정조 18년 · 강
飭差使員上來守令除辭朝卽爲還官
정조 18년 · 목
敎曰此時守令不可一刻曠官差使員上來守令除辭朝皆令卽爲還官毋或滯留未及上來諸道差員待其上來依此爲之
정조 18년 · 강
有政吏曹參判洪明浩兵曹判書具庠進
정조 18년 · 목
以兪漢謨爲大司諫尹序東爲副校理丁範祖爲知敦寧尹師國黃昇源爲知義禁李運復爲懿陵參奉鄭述周爲靖陵參奉運復述周初任也柳心源爲忠淸水使李鼎會爲宣傳官鼎會初任也李潤馨李廷麟李斗哲洪賢道朴在斗朴大根任鎭庭姜晚起白世輝白尙昱林斗弼金鍾白蔡澤老李亨基洪大夏白時有朴萬根朴守德安廷最李喜仁高可賢閔百弘辛好正禹世郁金兌重文獻奎崔泰恒崔尙載尹益望姜位泰姜弼武金元瑞吉泰輝泰聖鳳金俊明方就成爲同知韓致復宋寅夏李長英閔鍾醇李光新李翼星金鉉佐金泰鍾李尙垕白師薫康元龍鄭在天朴東俊李聖基白師晦黃思建梁光廈李奎煜吳德遜李元曄李聖臣尹藎東朴亨殷朴萬瑞爲僉知同知僉知皆老職三望竝批下因馬馬海權管望筒敎以馬馬海權管蘇弊間今番亦以參上時仕中拔例擇差下送○以尹之謙爲馬馬海權管
정조 18년 · 강
錦伯李亨元以農形狀聞不擧巡到地方及歷路所見命政院嚴題書目還送
정조 18년 · 목
亨元狀啓以爲幸得八初甘霈各穀萌芽次第回甦庶期半實不意風災近年所罕便若鞭打之形以至園果圃蔬無不皆然語其被災淺深則晚稻差勝於中稻而晚移及被旱甚酷欲蘇未蘇者難以索種統論沿峽則右沿較甚在沿差歇臣將發巡益加目擊耳探鱗次登聞計料敎曰諸道道伯在巡路則例以所到地方校擧於啓語而此狀本只云今旣發巡廵到何處之謂乎且兩南伯則巡路所見這卽登聞此道伯亦不如此孰云生處漸熟可謂熟處漸生似此狀啓豈可循例踏下書目嚴題還送
정조 18년 · 강
命江華府拯活人命人金景國等四人加資
정조 18년 · 목
兵曹啓言觀此江華留守曹允大狀啓則本府位良面居河有得等男女二十二名去七月十九日入往加佐嶼採取石花安斗奉等四名爲飮冷水持船往陸未及回還而潮滿嶼岸男女十八名胥溺之患只在頃刻井浦別將金景國促棹進去一一拯載金川居金浩淵等十六名下往全羅道矣去八月十三日到甲串前洋飆風忽起船隻撞嶼漸至汎沒濟物鎭假將崔達海躬率船隻登時救活通津居林得良等十七名分騎三船發往豐德顈汀浦前洋去八月二十八日風雨三船致敗十七人命各乘船板草芚東西漂流赤非浦居宋載東乘船馳入全數救活東檢島居梁永等十七名分乘船隻出往漁場去八月二十八日風雨屢觸巖嶼兩船俱碎十七人命蟻付草芚渰溺在卽同島居梁論同冒險縱船箇箇救出東檢島居金順才等十名通津居嚴守澤等三名各騎一船出海捉魚八月二十八日風雨撞觸險嶼同時致敗各乘草芚漂盪波間同島居朴謀老味冒險橫入一一拯出井浦堡別將嘉善金景國濟物鎭假將折衝崔達海折衝宋載東軍官梁論同令該曹考例稟處軍官朴謀老味自臣營論賞計料云矣取考大典通編則拯活十五名以上者加資今此金景國崔達海宋載東梁論同拯活人命之數俱準定式似當竝施加資之典朴謀老味其所拯活未滿定式自本營施賞之意請分付從之
정조 18년 · 강
齎送華城八達山將臺上梁文
정조 18년 · 목
上梁文千里所止維民和會新大邑三軍不可奪帥迢遞臨高臺今此孰敢侮予其所托重者將曰惟華城地勢實爲靑丘關防山河效靈宛是臨安龍鳳之舞父老掩泣如聞緱嶺笙鶴之聲大邦維屛直北之城關匪遠重門以待三南之舟車竝臻漠然山高而水淸金將軍之毅魄如在久矣天慳而地秘柳處士之隻眼若神猗我聖明克恢遠略雲委霧集湧出撲地之閭閻風揮日舒絡繹自天之綸綍三里城七里之郭創神機於迨天未陰一夫當萬夫莫開綿國祚於如川方至於是損帑金而千軍曲踊斲山石而萬顆爭來龍淵送涼役丁收成雨之汗鷗浦息浪海若獻干雲之村千堞崢嶸與國勢而竝峙萬杵騰躍攬衆心而共成所貴安不忘危何以守之得要如呼小兒拜寧或漢太祖與同借問大將誰宜令霍驃姚在此奧瞻山八達其上可坐長千夫之雄楊峙之逈壄蒼茫馬去牛來之歷歷可辨莎屯之邃樾蔥菁魚麗鳥翼之隱隱如排石城孤烽報平安於每夜南漢雄鎭作猗角於千年四達謂康五達謂莊盡入指點之際前軍曰茅後軍曰殿不出掌握之中古來先據山者有功豈可不擇將而予敵花山崒嵂怳若蓮花臺削成柳川瀅濙尙想細柳營制置乃於烟嵐高處遂築旗鼓崇臺翠蕤紅旓蕩日星而相照雲龍風虎振光耀而交廻制外居中仗鈇鉞而顧眄登高望遠倚金壇而周旋生門死門豹鞱之奇變莫測六伐七伐麟閣之丹靑有期白羽扇揮不聞喧於建牙吹角靑繩路直相告欣於聽籥瞻旄風前之草木知名山中之藜藿不採屬大事當一面朝廷之倚毗何如得猛士守四方王國之安危斯係夫奚但唐奉先灑掃抑亦爲周洛邑保釐於焉棟宇之屹然益復聲威之儼若丹梯縹緲不勞仗劍而登華構崔嵔且安運籌之坐山谿險固表裏全體之無不諳溝堞深崇傍曲纖毫之皆可悉村官賈勇逞枝藝於軍前衆旅同心湊精神於臺上仙寢咫尺長瞻佳氣之無時無行宮暮朝每指祥雲之起處起恭疏軍旅之學助擧兒郞之呼兒郞偉抛樑東春營朝日鼓聲雄健兒參謁誇身手意氣腰間五石弓兒郞偉抛樑西浮天滄海失端倪鯨鯢不敢春吹浪永夜樓船木宿低兒郞偉抛樑南禿城山木暮雲參曾經鶴駕從容處民到于今涕淚含兒郞偉抛樑北不雨何虹橋影直城頭不盡鐃笳聲認是轅門勝戰曲兒郞衛抛樑上兵氣消爲化日朗雲裏仙人舞袖閒抱琴玉女嬌相向兒郞偉抛樑下輕裘緩帶多閑暇令嚴街路少人行明月懸空擊柝罷伏願上樑之後彩變壁壘勢增金湯東西都之鎭坤維碧嵩淸渭南北軍之應天象玄武鉤陳武庫運延皆從出韓之强弓勁弩仁政旁達可以撻秦之堅甲利兵陰閉陽開聽元戎五申三令河淸海晏奉明主萬歲千秋領府事蔡濟恭製進仍爲書進使內閣出付畿營使之當日傳致于華城留守以將臺上樑在明日也
정조 18년 · 강
召見慶尙道京試官尹魯東于誠正閣
정조 18년 · 목
復命也○予曰沿路農形何如魯東曰仁同柒谷慶山密陽四邑畓穀皆善爲成實聞慶一邊安東一半亦皆免凶人民皆晏然矣予曰去月二十七八日之風何如魯東曰遇風之夜未能詳知朝見路傍則別無傷處矣予曰東萊晉州等邑何如魯東曰此非沿路邑不得見亦未聞之矣予曰湖中何如魯東曰丹陽淸風田穀盡刈畓穀幾收而民情亦晏如其餘則非沿路未能詳知矣予曰寧海寧德延日等邑何如無設賑之慮乎魯東曰似無其慮矣予曰見道伯乎道伯亦以凶年爲憂乎魯東曰然予曰今聞試官之言必無諱災之理而非慘凶云無乃前所聞者過耶予曰試所何如入門幾何亦無雜亂之端耶魯東曰收券初場三千八百張終場三千三百張而入門時禁亂所有作梗之人故査出其首犯二人歸時送于監營使之勘勵矣予曰東堂何如果有自作之人乎魯東曰使之各坐試取則皆是讀書老儒亦多實才也予曰雖非御史沿路多經郡邑守宰治績之能否或有聞見者乎魯東曰所經或宿一宵或爲中火仍卽發行果無聞知者矣
정조 18년 · 강
命時囚趙弘鎭罷職放送
정조 18년 · 강
敦寧都正白仁煥疏陳無敦寧辭職賜例批
정조 18년 · 강
召見領府事蔡濟恭右議政李秉模有司堂上沈頤之尹行恁濟州牧使李禹鉉于誠正閣
정조 18년 · 목
禹鉉辭朝也○予曰以濟州民事昨欲詢問而夜深未果今始召接也全羅道一道皆是歉荒而沿海諸邑尤甚云島民陸民實無兩便之道將奈何濟恭曰輸送之路臣雖未見其形止而羅里舖濟民倉穀物之近萬石輸送時萬軍之勞動已悶而畢竟穀縮又徵於陸民者尤豈不難乎予曰右相之意何如秉模曰島中穡事之悶已無可言而以狀本見之十月前以麥爲糧而其後則與不農同穀物不可不許而非穀爲難輸送甚難予曰島民若不往哺則此何異於推而納之大洋之中乎秉模曰二去癸巳年巳例册在閤外予命持來覽訖曰濟州則以皮年代錢自是國典雖以癸己已例言之前後往哺幾近二萬石則豈皆折米乎湖南穀簿大凡幾何而盡在何處頤之曰麥則二十萬石而布置於沿海諸邑矣予曰近來穀簿何以知之秉模曰種子亦不可不給矣予曰大風之餘百穀披靡民情遑遑而反風之後或有一分回蘇之道乎此則倖望也癸己已例亦與今年同其時沿海邑亦皆設賑矣秉模曰如此歉歲雖一包極難矣爲新牧者亦必盡心而渠或不然則陸民之受困固不暇言而重溟之外其害尤甚將嚴飭下送矣予曰新牧使足可堪任若不善治豈敢越海而還乎濟恭曰俄聞戶判言則新牧得人云矣予曰其爲金海倅及蔚山兵使善治云矣濟恭曰島中之民當癸巳大無仰哺朝廷得以生活至今仰頌先朝爲民之聖德矣予曰古則往往逢歉今則年年爲歉古則間或設賑今則無歲無賑上天警告已極怵畏而生民濟活豈不悶廹乎近來或以明年卽慶年不可設賑云是豈成說乎慶禮則待麥秋或待秋設行亦無妨而以慶禮停賑寧有是理乎予謂禹鉉曰明日必發程而善爲賑民以有歸對之顏濟恭曰總廳還穀釐正在飢民可謂切膚之苦臣春末在高陽時聞居人之言則本還旣在新還又出且選其中稍實者一戶幾至數十石揚州民爲幾千石高陽民爲幾千石楊州則民多而亦難堪當高陽則民少而獨被其害云矣予曰門外保主人已去之云而僧還之保尙在其弊自在云甚可悶也還穀盡捧則今爲八萬石而飢民則停退尙未捧留云大抵此事若如節目爲之則誠好矣而今年必不成明年亦如此矣予又曰向來錢事果已區處乎濟恭曰然予曰朴判府自年前館錄之後與卿不相合者蓋以卿疏中一句語也雖欲投鼠獨不念忌器乎向來傳敎中不槪之多端云者已示微意矣本事有司之臣亦所不知則豈非自家之疲然處乎右相必有從近相逢之道以今行必洗向來錢事之辱國之意傳之筵敎可也予曰領府何日發行耶濟恭曰特許省楸欽仰聖德而更思則公私有異不敢擅離且伏見左相批旨則民弊不可不念明春下去爲計矣予曰卿行雖云有弊似必有益而卿言旣如此明春幸行時仍自華城落後下鄕亦似好矣華城城役方至何境耶濟恭曰城門則已成自南來者皆云宏壯矣予曰今番風落木摘奸現發者不過有二律瞞報也漏報也瞞報卽故犯漏報便是無情以此論律他無可合矣且聞各處陵寢多有木根云而今番旣非木根摘奸則不必致罪而大抵陵下兩班及無賴之潛斫甚於陵官矣至於李義肅之今番所爲萬萬痛駭九宗出後如此輩之心何以知之第聞無所染指云故以瞞報議律矣大抵懿陵忌日予必行素先大王友于之聖德出尋常萬萬大舜五十而慕而先大王友于之德至於八十之年而如一日則予之行素卽仰體先大王志事也若非景廟朝托遺則亦豈有先大王五十年治平以至于今日乎予又曰金洛何去而無更聞也僞署乎僞造乎秉模曰僞著而非僞造也予曰李益運之竄配非救沈興永以臺啓坐次也臺啓輕重何關於望坐而以新啓必欲置於金鍾秀之上故有此處分矣渠爲其時諫長則只陳其時事情而焉敢煩達乎固知中路放還故初以黑山島定之以重其律名者矣無論韓晚裕姜克成李益運皆以孝理之政蒙放者莫非殿宮之恩德也
정조 18년 · 강
濟州牧使沈樂洙狀陳島中三邑風災仍請船粟折米二萬餘石命完伯區劃沿邑穀一萬石仍命新牧使李禹鉉五千石趁十月內領運內下賑需以本道常賦公貨準五千包命開春後應式外別設一巡厚饋又飭道伯沿民船夫拔例顧恤凡本島獻御之物及京納諸種惟薦新所用外限明年麥秋除減齎送香祝於牧使行使之行祭後發船
정조 18년 · 목
樂洙狀啓以爲三邑秋巡例於今月旬前後發行而臣病勢危篤無以自力檢田點馬俱係大政而不得擧行惶戲無地今年島中穡事雖經六七月之旱而間多驟雨仍得甘霈各穀茁茂大有豐登之望矣不意八月二十七日八日東風大作瓦飛石走飄如飛葉禾穀之爲風所驅蹂躪被傷之外海沫醎水如鹽沈葅八九十歲老人皆言二去癸巳年有此災今年又有此災云大靜旌義兩邑被災尤酷非但禾穀之枯損草樹亦皆萎黃往往葉脫如冬一島之內實無各面里焇實之次之可以分等者如此大無古今所罕卽今民食以夏間麰麥之焇豐姑無飢餒而十月以後勢將望哺於朝廷若非折米二萬餘石船運則民將盡劉卽令廟堂及時措畵十月內限六七千石先爲入送其餘萬餘石自正月連續到泊然後庶不至立視其死臣病不省事凶歲民事便無主管惟待朝廷卽速變通○政院啓言卽見濟州牧使沈樂洙狀啓則首尾言病極爲猥屑萬萬未安原狀啓係是民事雖不得不捧入而該牧使不可無警請重推從之○右議政李秉模啓言本島民事誠爲切悶而今年湖南穡事到處告歉沿海諸邑尤有甚焉許多運穀實是沿民海夫不忍之政且以狀辭觀之差過數十日可以收穫而忽被此災云其爲過半成實可以推知醎沫飄洒雖曰遍境亦豈至於全無一粒之所收乎二萬石請穀遍考久近謄錄非但無其例雖以二去癸巳拔例優恤之德意其所區劃亦不過萬石今此狀請似由於病未巡野不能詳審之致該牧使推考而聖念憧憧丙枕靡安詢諮旣勤且摰其在對揚之道宜用優例一依二去癸巳劃給之數米牟租合一萬石特爲區劃分付道臣以沿海有裕邑留庫中從便裝載五千石則趁十月內入送餘數則限春初陸續運送而五千石先運時不必別定差員新牧使今方下去使之領運入去其餘船運定差員依近例擧行候風愼涉等節各別嚴飭發送及還泊形止使之隨卽狀聞予詢于大臣領府事蔡濟恭曰本道沿邑之被災與耽羅別無異同設有留庫穀物便是飢民口吻中物奪此與彼旣甚難且況穀物非無脛而至者必使衆民擔員輸致然後可以裝載可以運送如是之際民亦勞止念島民之仰哺則不遑他恤顧陸民之困悴則亦係不忍況請穀二萬石考之謄錄前所未有右揆之警責牧使烏得不然雖然以狀啓觀之則島民之得之則生不得則死可以遙度依二去癸巳劃給之數分冬春量宜船運使新牧使盡心於還賑之聞仰體九重如傷若保之聖意恐爲得宜從之湖南沿邑之旱災風損爲害最甚民情遑急如在目中懸懸一念寤寐如結昨夜見濟州請穀之狀島中災損豈勝矜惻數萬生靈之濟活係此船粟一款領府所奏中得之則生不得則死云者誠切實陸民猶有移轉之路島民則無此何以生乎然則救島民爲尤急依右相所奏卽爲分付道伯先劃穀物付之新牧使領運入去各年前例雖無二萬石劃給之時云而觀於狀辭似非過實之請剋減折半有所不忍且況明年何年濟活之政尤合飾慶之道初欲下送內帑錢椒而聞新牧言島中難以貿遷云其言亦然本道常賦公貨除留準五千包之數特爲加劃名之曰內下賑需以示朝家別給濟活之需者出於爲明年所重之至意令該牧使開春浚應式外別設一巡厚饋之仍又宣諭朝家本意使傴僂顑頷之類北望鼓腹知是殿宮恩澤今則船粟之計已決而如噎在喉耿耿不置者沿民之輸穀船夫之運粟而其所軫恤若無拔例豈可曰一視島陸乎將此批笞另飭道伯所以樂赴爭趨於運輸之際者竭誠便宜擧行具由狀聞言念島氓之困苦玉食何甘常供雖重宜有濶狹本島獻御之物及凡係納于京司者無論出於官出於民者薦新所用外一竝限明年麥秋蕩減殿宮所進旣奉慈敎一倂停免越海之時以祈利涉亦出於爲民之苦心血誠今番亦依年前已例齎送香祝於牧使之行行祭後發船海於天地間爲物最鉅而自昔尤重於南海爵次最貴苟能牲肥酒香齎誠虔祈則不但一帆穩往其還如往將使歲歲豐和多賴祝融之助祭文當製下嚴飭牧使另加潔齋將事事行會
정조 18년 · 강
命承旨金啓洛尹致性沈晉賢遞差仍命各道狀啓如有問備之事狀啓付司謁措辭先入請推從後爲之
정조 18년 · 목
敎曰民事不可緩則況近日憧憧之時乎昨日濟州民事狀啓爲其不緊請推不但無端遲滯付之無識中官入啓便致遲滯幾至於明發待朝政院事極爲駭然坐直承旨遞差近日則一番狀啓一番請推便成謬例如是之際承傳色持來淹滯當該承旨一幷査出遞差已遞職者爲先從重推考此後設有問備之事狀啓付司謁措辭先入請推從後爲之事載之該房故事
정조 18년 · 강
命尙方所藏煖帽蠹損處庫庫修補仍飭此後當年內蠹損當該夏節入直官員其冬殿最以下考施行
정조 18년 · 목
該院提調徐有防啓言御衣襨事體莫重故凡造成之時筵稟出擧條例也而近來入侍時只爲提稟不出文跡者事體未安至於進御耳掩與衣襨亦無異同此浚則一依古規恐合事宜遠遊冠耳掩之昨年新造者纔經今番夏潦已多有頉處臣職在提擧不善蕫飭之罪不勝惶恐而今則十月在近不可不趁卽新造請以此分付戶曹依例進排從之敎以自今蠹損處庫庫修補而係是令前今番則不謹典護之郞官一幷推考此後當年內蠹損當該夏節入直官員其冬殿最以下考施行
정조 18년 · 강
召見全羅道京試官南履翼于重熙堂
정조 18년 · 목
復命也○予曰試邑何處履翼曰監試則寶城東堂則谷城予曰年事何如履翼曰下去時百穀頗有成實之望矣去月大風後盡爲枯損矣予曰風勢何如民情何如履翼曰瓦飛木拔民家或頹中稲則多落晚稲則披靡無可食之望民情則雖不遍察路傍人民擁馬呼訴者多矣予曰望中無紛雜之弊乎履翼曰入門無雜士習濟濟矣
정조 18년 · 강
遞承旨南公轍以洪義榮徐榮輔李集斗李羽晉爲承旨幷前望也
정조 18년 · 강
飭承旨徐榮輔行公
정조 18년 · 목
榮輔違牌政院捧入罷職傳旨敎曰以近俗四維之不如古此等處豈使放倒而嫌路之太廣亦關紀綱則朝筵下敎宰臣亦必聞之矣今之作僚者與不得不然者有異且異於領相與重臣者乎其在敦俗之政決不以難强者强之只推更爲牌招問于乃父後察任榮輔再違又捧罷職傳旨敎曰君命有所不受親訓無諾可乎所下飭敎亦非强其不可强則焉敢若此傳旨勿施前牌催促去就自量爲之
정조 18년 · 강
命忠淸前水使尹範敍待其到城外拿來
정조 18년 · 목
義禁府啓言忠淸前水使尹範敍旣已差代請遣府都事交龜後拿來敎以廚傳有弊待其到城外拿來
정조 18년 · 강
秋曹以懿陵守撲全世俊等照律啓
정조 18년 · 목
該曹啓言風落松瞞報時符同犯科之下屬依律文守撲全世俊三水府孟成岳渭原郡安光福甲山府竝定配所而待考訊日限各決杖一百卽爲押送
정조 18년 · 강
御春塘臺行內試射施賞有差
정조 18년 · 목
前一日因兵曹習陣單子命秋等試射明日待令○壯勇營別單秋等試射柳葉箭入格別武士出身朴載文邊四中熟馬帖一隻賜給知彀官出身李衍九等三人邊三中各半熟馬帖一隻賜給冬等試射柳葉箭入格哨官出身李宗祥邊四中六品職除授壯勇衛嘉義韓大順邊五中加資武士出身鄭弘哲貫一中邊三中半熟馬帖一隻賜給壯勇衛資憲高龍得等二人邊四中各熟馬帖一隻賜給鳥銃入格鄕武士閑良李廷得貫三中直赴殿試中司中哨軍良人金智昌貫一中邊二中大將所巡令手良人安震光邊三中各兼司僕除授○壯勇衛冬等各技計劃別單崇政李永植十二分一等入格邊將除授嘉善韓昌麗等二人十一分二等入格付上護軍出身張彥緯等三人十分三等入格付司果出身尹之殷十分折衝浪處浩九分金宗儉等三人八分四等入格各熟馬帖一隻賜給出身朴道炯等五人八分五等入格各半熟馬帖一隻賜給出身浪世熙等五人七分六等入格各兒馬帖一隻賜給竝依壬寅節目○兵曹別單宣薦內禁衛閑良張鉉擧鐵箭一二矢竝一百四十二步三矢一百三十七步騎蒭二中直赴殿試額外內禁衛閑良臣德顯鐵箭一二矢竝一百四十步三矢一百三十七步騎蒭二中內下筒箇一部賜給宣薦內禁衛閑良姜敬煥鐵箭一二矢竝一百三十八步三矢一百三十五步內下弓矢一部賜給敎曰額外出身禹文圭鐵箭一二矢一百五十步閑良李重愼騎蒭四中雖以單技未入於優等秩其在勸奬之道當有拔例施賞禹文圭熟馬一匹賜給李重愼直赴殿試
정조 18년 · 강
遞承旨李集斗徐榮輔以李鼎德李身晦代之尋竝許遞以沈晉賢徐榮輔洪義浩爲承旨前望也
정조 18년 · 목
榮輔身晦未肅拜集斗鼎德在外也
정조 18년 · 목
金吾以長興庫前奉事洪樂正主簿金載遂原情啓請刑推得情敎以除刑推議處又啓言洪樂正金載遂等貢契貽弊飭敎何等申嚴而身爲該庫官員紙地庫子油芚之屬廉價貿用雖曰襲謬揆以法意有難容貸以此照律各杖一百收贖告身盡行追奪私罪施行允之敎以洪樂正功議各減一等金載遂功減一等又啓言假注書李允謙屢次盤問之下一辭漫漶已極無狀雖以現發之罪論之賓啓座目之不能詳審强引情勢直爲俓出傳命之有泩無復講章之從傍誤書鍮硯之不爲持入筵敎之率爾仰對俱是無嚴之習妄錯之罪至於筵話事體尤何等嚴重而或無難書之或落漏條件臺批之換書傳旨之留滯亦萬萬痛駭以此照律杖八十收贖告身盡行追奪徒二年定配私罪施行允之敎以功議各減一等又以允謙杖六十收贖金化縣生昌驛徒一年定配啓請遣府羅將押送允之敎以定配收贖
정조 18년 · 강
命領府事蔡濟恭詣內閣出題下送水原公都會試所
정조 18년 · 목
前一日內閣啓言水原公都會使前留守中曾經閣職領府事令內閣牌招出題下送事有命矣公都會以今月十九日擇日云請領府事蔡濟恭待明朝命招以爲出題下送之地允之濟恭至是承牌入來出三場詩賦題詩題酺五日星如瓠代滄海隣里見力士還問博浪消息賦題弛山澤減脈御狗馬發倉振民棗如瓜鼓之以雷霆潤之以風雨出付畿營下送水原府依定例試取使之捧券上送
정조 18년 · 목
咸興永興兩本宮衣襨祭物親傳在明也
정조 18년 · 강
御熙政堂親傳咸興永興兩本宮衣襨祭物命閣臣及畿伯陪詣至東門外
정조 18년 · 목
具翼善冠袞龍袍御熙政堂奉安咸興永興兩本宮衣襨幣帛香燭祭品于正間床上封裹如儀訖奉衣襨香函于彩輿祭品盛于籠安于架子先詣庭下彩輿在後予降詣殿庭西板位祗迎命承旨徐榮輔畿伯徐龍輔依式陪至東門外有頃榮輔以陪奉無頉遞傳楊牧之意回奏
정조 18년 · 강
命廟堂諭八道三都今年勿捧舊還
정조 18년 · 목
敎曰今年諸道農形不待分等之啓庶可有略綽領會而面里旣有彼此云爾則邑各異而道不同可知諸般紓民力奠民業之方勢將差待分等之啓而要之今年穡事無論東西南北催科之新舊竝捧決難議到八道三都舊還今年則特竝勿捧事令廟堂郞爲行會
정조 18년 · 강
飭泮長自明日排日行陞補
정조 18년 · 목
敎曰如陞庠微事除非特敎每煩草記尹益烈等外不爲擧行之諸學敎授處分次爲先一兩日內擧行泮長官制通變之後其爲蔑效甚於其前豈不駭然乎今年十二抄陞試自明日排日設行趁來旬前後計劃若或愆限直捧禁推傳旨以懲規避之習
정조 18년 · 강
命領府事蔡濟恭人瑞錄進書時與托名二十耆臣附箋以進
정조 18년 · 목
敎曰人瑞錄之御定蓋寓祝慶識慶之忱原編使卿等閱校亦出於敬老貴老之意印役已完序文則領相當書進而進是書也托名之廿老奉箋隨呈仍以箋文載之卷首則祝慶識慶與敬老貴老之一擧俱備豈不誠希貴卿與綾恩及前文衡會同一室今日撰進進箋日子諏吉
정조 18년 · 강
考下水原府儒生應製試券入格儒武施賞有差
정조 18년 · 목
先是以家家扶得醉人歸爲詩題羊腔酒擔爭迎婦爲賦題試去七月朔以今將軍尙不得夜行爲詩題請以咸陽壽趙王爲賦題試去八月朔以深秋景氣粲如春爲詩題我亦有丹爲賦題試今九月朔水原留守趙心泰收券上送至是親考以下去七月朔詩三下幼學洪始瀅賦草三下幼學李龍鎭等及九月朔詩三中幼學李師淳賦三下一生員崔之聖命待臘等更爲較藝去八月朔詩二下幼學鄭世豐李師淳生員李弘謙賦二下幼學柳聖儀朴宗鈺命更比較其餘入格儒生幼學李龍鎭等以紙筆墨施賞有差○去七月朔試取時武士閑良金鎭奎片箭貫一中帽子二立筒兒一箇賜給出身鄭履權等四人騎蒭二中敎以屢飭之下尙不嫺熟各只給帽子二立去八月朔試取時別武士房在明騎蒭三中敎以屢飭之下優等不過三中尙不鍊熟只給帽子三立九月朔試取時親軍衛催致驥柳葉箭貫一中邊三中邊將除授尹行默貫一中邊三中直赴殿試壯勇軍金弘潤貫二中邊一中直赴會試別軍官李東述等五人騎蒭二中敎以屢飭之下尙不嫺熟各只給帽子二立其餘入格人李光賢等各帽子弓筒箇米木等物施賞有差
정조 18년 · 강
詣眞殿展拜仍詣太廟景慕宮展謁
정조 18년 · 목
具翼善冠袞龍袍詣眞殿展拜訖出萬安門乘輿出仁政門降輿乘輦出敦化門至太廟洞口降輦乘輿入太廟門至齋室降輿入齋室改具冕服詣版位行禮陞詣廟內奉審仍詣永寧殿行禮陞詣殿內奉審還入齋室改具翼善冠袞龍袍乘輿出太廟門至洞口降輿乘輦至觀旂橋降輦乘輦至景慕宮洞口降輦乘輿入齋室改具冕服詣版位行禮陞詣宮內奉審還入齋室改具翼善冠袞龍袍乘輿出宮洞口降輿乘輦至觀旂橋降輦乘輦入弘化門永淸門還內
정조 18년 · 강
命泮儒應製取一百人使之更試
정조 18년 · 목
駕過泮宮也諸生祗迎於觀旂橋傍敎曰諸生祗迎厥數夥然予用嘉尙明日將行到記而今日先令應製汝等須各盡意製進仍以擬齊孟子請爲王言樂爲箋題限午時製進命大司成南公轍馳詣泮中收劵以來親考訖取進士任天常等一百人復以家家築屋趁庚申爲賦題處處喜請過甲子爲詩題命入格諸生更試
정조 18년 · 목
敎曰秋到記明日當爲之左副承旨馳詣太學今日食堂到記收取以來處所明政門爲之講處所便殿爲之該房知悉
정조 18년 · 강
遞承旨鄭致淳
정조 18년 · 목
禮曹啓言今九月二十二日大殿誕日陳賀國忌齋戒相値事當退行而自前如此之時有啓稟後擧行之例今番則請以二十四日追行磨鍊節目敎以權停
정조 18년 · 강
承旨徐榮輔上疏賜批
정조 18년 · 목
疏略曰臣於昨夜持被內閣得見李應爀總管除命不勝愕眙私語於心曰其弟聲討雖有禁令其兄除職便是別件喉舌之臣泯默無語恐非道理書問於在院兩僚如有院議啓辭必要聯書臣名及啓草之送示也乃有涉禁一句而一邊示臣一邊入徹臣雖覺得已無及矣嚴敎震疊臣與院直兩僚同被行遣之命旋以臣之未見啓草獨賜分揀洞加昭晣臣心感結固已萬萬第念啓草措語雖出他手若論事端臣實爲首今兩僚深夜嚴譴遠途蒼黃而臣獨過蒙曲成之仁倖免已被之律翺翔禁闥職名自如負犯相似榮枯絕殊慙負僚寀是誠何人更漏將闌瀆擾是懼陪扈義重不敢言私臣實自愧人謂斯何玆敢露章自列徑出禁局伏乞置臣重典以爲有罪倖漏者之戒批以出納云乎者非謂傳宣命令捧入簿書也經曰出納朕命惟允可頒者卽頒可爭者覆逆允之爲準爾等職在出納之任則予之所勉者豈不在於惟允之義乎李應懗之陞除首亞將且置之雖萬不及於應爀之微官其所中批苟不合於爾等意見卽地封繳予豈不嘉之乎至於昨夜事反是乃致冒禁拖及於周爀而周爀事禁令非尋常不敢聞之敎則爲臣子者不收其禁之前冒禁抗言往古來今寧有如許道理乎言者則當以別論不怕死者固難責之以法律如爾等所叨之職異於三司此所以有兩承宣處分也觀此爾疏所辭太過發論於應爀事不以爲罪則爾無罪矣況爾旣在閣直啓語中有周爀句語全然不知則混請同勘屑越莫甚所當還給而因爾疏兼欲數示顚末如是洞諭此後須令諸承宣曉解義理蹊逕爾亦入來察職仍敎曰左承旨徐榮輔批下牌招察任○榮輔違召敎曰處義雖過一伸亦可許遞前望入之待下批牌招察任
정조 18년 · 강
以沈晉賢洪仁浩爲承旨前望也
정조 18년 · 강
玉堂聯箚賜例批
정조 18년 · 목
應敎李相璜修撰尹悌東等聯箚略曰伏見昨夜前後傳敎下者繞壁徊徨實不能無憾於天地之大也輿論所在公議攸係雖人主之尊亦不得遏折而摧沮之爲今日出納論思之臣者目見殿下無前之過擧罄竭愚忠盡言不諱冀回崇嚴之聽仰請收還之音者臣分然也象魏之禁彼豈樂犯而故爲哉夫何採納之未聞而譴罰之遽加半夜發配蒼黃逬出景色愁沮聽聞駭惑殿下此擧得不有欠於包荒之大度乎且況一轉再轉擧措層激非常之擧過中之敎似有所激成而然者激則不中大聖人中和之德尤不容如是也至於設爲防限杜塞言路實非治世之所宜有義理之攸關而每見轉喉者爲罪倫常未闡而莫敢剌口而論事國無諍臣國可以爲國乎莫重者聲討莫嚴者隄防而雖願忠憂國之士猶且趦趄而却顧噤不敢出口者防限之爲也若此不已幾何不使此衣冠之倫終歸禽獸之域哉伏願亟收懸法之令使輿情無至下菀公議得以上徹仍寢近日非常過中之擧以光聖德
정조 18년 · 강
命兵曹收用御眞奉安閣衛將尹致宖
정조 18년 · 목
水原留守趙心泰以御眞奉安閣衛將尹致宖爲十五朔之限其代前郡守李益賢單望馳啓敎以豈可無端落仕令兵曹收用
정조 18년 · 강
大司諫朴宗來引避賜批
정조 18년 · 목
宗來以今朝袛迎之班不善周旋大僚捉囚陪隸避嫌批以勿辭亦勿退待
정조 18년 · 목
義禁府啓言蔡弘直杖一百告身盡行退奪金近淳李碩遠杖一百公罪收贖放送鄭學畊在任時欠縮馬旣已徵立云依李義弼例勿論放送允之敎以如有功議各減一等
정조 18년 · 강
嚴飭都監中軍李應爀倍道來現後以聞
정조 18년 · 목
訓鍊都監啓言中軍李應爀時在牙山地今日擧動不得領軍隨駕請前中軍申大謙仍任使之參陣敎以嚴飭使之倍道來現後草記
정조 18년 · 강
副修撰尹行直疏陳母病乞遞批許救護
정조 18년 · 강
飭承旨洪仁浩行公以李益運爲承旨前望也
정조 18년 · 목
政院以明日殿座承旨當備員而承旨洪仁浩違召同副承旨未差取稟敎以焉敢違牌生意乎勿施未差之代前望入之以益運批下
정조 18년 · 강
行抄啓文臣五月朔課講于內閣
정조 18년 · 목
講大學副司正申絢略居首
정조 18년 · 강
召見禮曹判書閔鍾顯有司堂上沈頤之尹行恁慶尙左水使李普漢于誠正閣仍命忠淸水使柳心源重推普漢黃海水使相換
정조 18년 · 목
普漢心源辭陛也○政院啓言忠淸水使柳心源留待命下之後徑先出去所當重勘敎以甚爲駭然所當嚴處而聞已受符出去爲先從重推考該房承旨亦爲推考○敎曰此人爲鷄林之六代孫至今沈屈不但可惜記昔衛班之一日之內特敎陞資特際守令之擧卽所仰覩者于今三十餘年之後始爲閫帥而年已近七十何其潦倒之甚見其精力尙强而邊閫則似難黃海水使相換
정조 18년 · 강
命昌陵風落木減報齋郞卽令該府嚴問捧口招以聞各陵官減報五十株以上者竝削其仕日其餘不報陵官待拿囚區別出入番勘罪厚陵陵官之不發犯斫者依律勘罪獻陵陵官亦皆削仕俾圖贖罪之方仍推京畿監司徐龍輔
정조 18년 · 목
禮曹判書閔鍾顯啓言卽見各陵寢風落木摘奸史官宣傳官書啓風落木之減報殆乎無處不然而小松雜木一一論勘有違法意姑就書啓中二十株以上考準於陵官所報則昌陵令柳範休減報爲九百九十二株厚陵參奉李鎭祜減報爲一百七十四株翼陵參奉金履禮減報爲一百二株明陵參奉李得養減報爲七十三株獻陵令崔粹絅減報爲六十四株思陵參奉韓啓重減報爲五十一株貞陵參奉尹象基減報爲四十六株齊陵參奉朴善浩減報爲三十五株愍懷墓守衛官鄭漢喆減報爲四十二株懿昭墓守衛官尹溥減報爲三十五株風落木之不爲從實修報以致現露於摘奸時者萬萬駭然所當重勘而此與本律中偸斫不摘發者稍異未有的當可據之律名何以爲之乎敎以今番風落木摘奸之執頉異於偸斫被捉有難直勘以通編本律矣渠輩今番之罪一則曰漏報二則曰瞞報漏報固無情瞞報卽故犯也當於漏與瞞間區別定罪而拿問渠輩孰不以漏報爲對乎然則事近戲劇律無定據莫如分等處分之爲可其中昌陵齋郞之漏報雖近千株而已報株數亦過六百則似由於不能別白計數而然不可不嚴問勘處當該齋郞竝令該府嚴問捧口招以聞其餘五十株以上諸官一竝削其仕日雖於更滿仕日未經一番摘奸則勿許遷轉參上官則亦依此爲之事分付銓曹又啓言各陵風落木皆報臣曺而英陵令朴敦浩參奉趙鎭順寧陵別檢許栮參奉金世淳初不報來而現發於史官摘奸時者事極可駭請竝拿問處之從之敎以今聞史官之言不報由於渠輩之昧例又由於道伯之誤訓當該道臣從重推考在近陵則足可寬恕而道里稍遠摘奸甚濶似此現發之時宜用加倍之律待其拿囚捧供區別出入番勘罪以懲日後又啓言風落木匿報者已蒙處分而至於犯斫不摘發之陵官則明有通編所載律文矣厚陵令金愚參奉李鎭祜斫根被捉之數爲一百七十六株而或斫樑或鑿槽而被捉者多有大株萬萬痛駭獻陵令崔粹絅參奉尹致猷斫根被捉株數亦多事當竝以本律施行而兩陵陵軍亦當依法典科治故敢此仰達從之敎以厚陵官事道里旣遠其所守護之恪勤宜有倍於近地陵寢而不禁私斫至於此多斫樑鑿槽至入於摘奸史官之行無論躬犯與不察出番與入番其爲罪一也竄配卽金石之典渠何敢辭乎卽令該府拿來捧供考律勘罪獻陵官事幅圓濶大些少執頉容或可恕況斫根則新舊相雜株數則大小或混與其汰職當令渠輩贖罪執頉斫根徐徐區處後使之報來草記則更當摘奸矣渠輩則爲先亦皆削仕用右例事分付
정조 18년 · 강
遞大司憲李聖圭執義許晊掌令曹允遂持平李瑞朝仍命今日政差出
정조 18년 · 목
聖圭晊瑞朝被論允遂呈告也
정조 18년 · 강
命昌寧縣定配罪人徐有聞移配河陽
정조 18년 · 목
慶尙監司趙鎭宅以有聞到配馳啓敎以何處逗留今始到配萬萬駭然昌寧猶是善地移配於河陽此狀啓還下送使之改修正上送
정조 18년 · 강
有政吏曹參判洪明浩兵曹判書具庠進
정조 18년 · 목
以李在學爲大司憲李秉喆爲執義高宅謙爲司諫鄭景祚爲掌令李允行爲持平沈奎魯爲獻納鄭魯榮曹喜有爲正言尹行恁爲禮曹參議金尙集爲知春秋金載七爲懿陵令載七落仕最久也許㶏爲宣傳官初仕也
정조 18년 · 강
遞吏曹參判洪明浩以黃昇源代之前望也
정조 18년 · 목
敎曰未肅拜春秋館堂上許遞與刑判之代今日政以校閱耆臣未經人中擬入以尊年之意次對日有所下敎則其日政不爲擧行不但此事駭然自向來文任通望以後違牌事駭然甚矣當該吏曹參判洪明浩遞其任勿擬
정조 18년 · 강
遞差春秋館堂上洪秀輔申思運尹師國權▣
정조 18년 · 목
敎曰耆臣之未經者有擬入之命則銓官之無端不擬甚爲駭然姑無論時帶其職者幷與呈告而不爲今日又勤辭敎屑越之外又關廉防春秋館行公諸堂一幷遞差俾知重四維之意
정조 18년 · 강
遞慶尙左水使李海愚
정조 18년 · 목
親年七十不當遠赴也
정조 18년 · 목
以丁範祖爲刑曹判書邊得讓爲知春秋沈鑏爲慶尙左水使
정조 18년 · 목
以丁範祖韓光綮柳戇爲知春秋
정조 18년 · 강
飭西北道伯照檢年例下送襦衣分給戍卒
정조 18년 · 목
備邊司啓言西北年例下送木綿去核與襦紙衣自本司依數準式捧上別定禁軍次第分送各該道敎以飭禁稍久安知不解弛嚴飭兩道伯另加照檢俾邊外防戍之卒能沾挾纊之效
정조 18년 · 강
拿處抄啓文臣鄭取善
정조 18년 · 목
內閣啓言今日課講時抄啓文臣鄭取善以句讀之不通居不前後飭敎何等嚴截而全不肄習新進怠慢之習誠極駭然請拿處允之
정조 18년 · 강
命水原公都會詩賦各取三人仍以爲例考講二人亦以製述充其數上來考試時皆用此例
정조 18년 · 목
敎曰本府體貌與兩都自異今番則考券於內閣尤當拔例詩賦各取三人仍以爲例考講取二人今番則勢難上來應講以製述充其數本府試取時有應講者則應講不然留其窠如値上來考試之時用今番例以存京鄕輕重之別事知悉
정조 18년 · 강
仍任刑曹前判書李在學
정조 18년 · 목
敎曰詞訟劇任不可曠官在外判書許遞前判書李在學仍任牌招察任
정조 18년 · 강
敍前翰林吳泰曾仍命口傳還付
정조 18년 · 강
有政吏曹參判黃昇源進
정조 18년 · 목
以具㢞爲知敦寧
정조 18년 · 강
命定配罪人徐有聞定營校押付
정조 18년 · 목
義禁府啓請徐有聞依例發遣府羅將自昌寧縣執捉仍令押送于河陽縣敎以勿遣羅將分付道臣定營校送之配所事分付
정조 18년 · 강
命景福宮風落松偸去人論罪草記洗草該衛將嚴處次爲先汰去中官嚴治次內寺府拘留仍命此後衛將符同中官校報者本曹習陣日棍汰
정조 18년 · 목
敎曰宮墻低於樊圃風落柯枝之偸去不是異事隣居班賤煖堗之資非墻內之松何以禦冬此豈草記之事乎向於拱抱株松之斫斷由門出入何以闔眼今番有此草記致煩酬應卿之事萬萬駭然此草記令政院洗草李濟臣放送此後低墻東西南北所居人戶之枝葉偸去者看其顏私惟意操縱忽地公然來報則當該衛將越料此必中官先爲來告之故衛將相機幷發而然其在嚴內外之意尤爲痛駭當該衛將嚴處次爲先汰去當該中官等亦爲嚴治次令內寺府拘留此後更或有符同枚報衛將本曹習陣日捉去決棍二十度汰去
정조 18년 · 강
定華城府公都會試券上來時出榜考籍之式
정조 18년 · 목
內閣啓言卽者華城公都會試官前留守原任提學蔡濟恭以爲今此公都會試券上來後當爲考券出榜而公都會之規必准三式戶籍然後方許入格本府所在件泩來有弊使京兆郞官特該府所上華城三式帳籍待令至於築室居生之類一依原籍施行旣有受敎定式此則本府判官持築室成册亦令來待以爲一體憑考之地出榜時本府書吏畿營營吏之累經都會稍諳規例者一人使之待令榜目所入紙地筆墨取用於本閣此後上來考券之時仍爲定式施行事知委於京兆華城畿營等處怨合事宜
정조 18년 · 강
下綸音于八路三都毋或諱災豫備賑政以示明年祝慶祈永之意賑資中跡涉料販舞弄者該邑守宰不問多少施贓污律仍命諸道還穀身布之不得不停退與代捧者細量民勢分等狀聞
정조 18년 · 목
綸音若曰今朝卽予誕彌之辰也仰而祝慶是年愈深俯而祈永是日愈摰是日是年惓惓於爲生民懷保之心爲愈切焉者何者諸路穡事七月旱八月風勃然者靡然近海門數十里地水之所蕩囓禾稼綿絮皆爲之䶢鹺望哺之民情不待收穫庶能領略自是以後其謂予食甘而寢安否耶予爲民父母於其拯之濟之救之活之又從而安奠之策昕夕念玆跬步念玆紓吾民力裕吾民財之諸般云爲方寸之間憧憧往來誠之所到且透金石氓雖蟲蟲亦孔之神意者一點靈犀照遍八方然朝廷自有格例擬待道伯之分等陳聞將有以措處而近聞於筵臣諸路道臣以明年之異於他年不敢議到於賙賑二字云何其昧於道理乃爾明年卽朝家千載一値之無前慶會也凡所以與吾民同其樂者顧何如也爲我殿宮呼嵩而稱慶進號而闡美奉觴而上壽當是時也使彼上所謂望哺之百萬生靈不饑不寒回嚬伊笑欣欣然相慶於遠邇蔀屋之下然後昔年晠德曁慈覆陰功始可曰一分宣揚亦可以有說於親心爲心邦本爲本之至意也祝慶在此祈永在此此理晈然明甚天保九如之詩古人所以頌祝君父者而必曰群黎百姓徧爲爾德鄒聖之責難於君亦必曰獨樂樂孰如與衆樂樂而今之人之引君當道何如是一切相反也若使彼說得行不能盡力於備豫之道致有匹夫匹婦之失所瑣尾焉用方伯守宰爲哉諸路道臣咸須諦悉詳加聰察於民情緩急苟其至窮無依莫之自活者冬而計口抄饑春而發倉賑乏其各準式而爲雖然賑之不以道是不賑也竊觀年來賑規太半是料販將無作有有似乎幹局而考其中則流毒平民貧富俱困予則曰料販之害甚於歉荒今番則賑績雖冠於一路其跡絲豪涉於料販而舞弄者該邑守宰不問多少當從贓汚之律懸法象魏罔敢或干勤與不勤犯與不犯欲使衣繡之虎分路執斧而行勉之哉日前以毋或諱災另飭諸道而餘意亘中又此申申還穀身布之不得不停退者不得不代捧者細量民勢分等啓聞此疆爾界之區分莫要於抄戶矧在明年尤合均施預令當賑處小大民人知此切勿抱携之四以待賙賑之期含哺如樂歲同我太平民之不饑是予之飽民之不寒亦予之煖民之不饑不寒是之謂上瑞朝將承安於殿宮整衣待曙先敷十行於卿等
정조 18년 · 강
召見進箋時原任閣臣于便殿原任提學蔡濟恭原任直提學金憙李秉模檢校直提學徐有防原任直提學徐鼎修檢校直提學金載瓚直提學徐龍輔檢校直提學鄭大容原任直閣鄭東浚尹行恁檢校直閣徐榮輔南公轍
정조 18년 · 강
敍前大提學洪良浩
정조 18년 · 목
領府事蔡濟恭啓言人瑞錄進箋涓吉而前大提學洪良浩旣製箋文又以耆社之臣適在罷職之中合有收敍之道從之
정조 18년 · 강
命陵謁行於明陵日子今月內擇入仍命書停以黔巖碑閣爲之只出宮時植炬用民力處以儲置米會減立把馬皆以本寺馬爲之
정조 18년 · 목
敎曰秋幸之尙稽以待秋事之滌場矣今年聖祖光御之年也此月卽聖后誕彌之月也月固年年重回歲則難逢是年是月之拜是陵情禮卽然今年陵謁當行於明陵仍行親祭令該曹今月內擇吉而書停依近例黔巖碑閣少住以此分付植炬只於出宮書停爲之凡係用民力亦依近例儲置米會減此時諸道驛馬不可如例徵來皆以本寺馬立把事分付司僕亦令兵曹知悉
정조 18년 · 강
命謁陵以二十八日爲之局內諸陵遣大臣攝行
정조 18년 · 목
禮曹啓言明陵親祭吉日今月內擇吉有命矣二十五日二十六日二十七日二十八日二十九日俱吉云敎以二十八日爲之局內諸陵遣大臣攝行昌陵弘陵亦爲遣大臣攝行
정조 18년 · 강
判下兵曹隨駕軍兵磨鍊草記
정조 18년 · 목
該曹以幸行時何營軍兵隨駕何營軍兵留都及馬步軍幾番幾哨磨鍊啓稟敎以以訓局步軍十三哨馬兵三哨御營軍四哨騎士二番爲先後廂禁軍三番隨駕禁御營留陣今番出還宮留住碑閣時畿營擧行依少住時例爲之事令廟堂關飭而軍兵等炊飯令隨駕營門詳問軍情依例爲之到碑閣待天明發行隨駕營則擺開依例爲之還宮時先後廂路上留駐從便炊飯事分付○因兵曹挾輦軍名數草記敎以挾輦軍二百名餘軍一百名爲之
정조 18년 · 강
命今番幸行時除道路摘奸
정조 18년 · 목
敎曰聞於畿伯之言道路以行部不遠幾皆修治云道路摘奸騎郞事知兼司僕排設司鑰等出去除之道伯摘奸亦爲除之事分付
정조 18년 · 강
書下陵幸時各差備入把馬數